อุทยานแห่งชาติแก่งกระจาน จังหวัดประจวบคีรีขันธ์ ประกาศปิดการท่องเที่ยวน้ำตกป่าละอู ชั่วคราว เพื่อความปลอดภัยของนักท่องเที่ยว
อุทยานแห่งชาติแก่งกระจาน จังหวัดประจวบคีรีขันธ์ ประกาศปิดการท่องเที่ยวน้ำตกป่าละอู ชั่วคราว เพื่อความปลอดภัยของนักท่องเที่ยว หลังมีกระแสน้ำป่าไหลหลากลงสู่ลำธารจากฝนที่ตกชุกต่อเนื่อง          นายประยูร แครจี หัวหน้าหน่วยพิทักษ์อุทยานแห่งชาติแก่งกระจานที่ กจ.3 ห้วยป่าเลา ตำบลห้วยสัตว์ใหญ่ อำเภอหัวหิน จังหวัดประจวบคีรีขันธ์ เปิดเผยว่า จากสภาพอากาศที่มีฝนตกลงมาอย่างต่อเนื่องในระยะนี้ ทำให้มีน้ำป่าไหลหลากลงมาจากเทือกเขาตะนาวศรี ลงสู่ลำธารบริเวณน้ำตกป่าละอู ตำบลห้วยสัตว์ใหญ่ อำเภอหัวหิน ส่งผลให้ระดับน้ำเพิ่มสูงขึ้นและไหลเชี่ยว ประกอบกับสภาพเส้นทางเดินและโขดหินลื่น อาจเป็นอันตรายต่อนักท่องเที่ยวได้          ดังนั้นทางอุทยานแห่งชาติแก่งกระจานที่ กจ.3 จึงได้ประกาศปิดการท่องเที่ยวน้ำตกป่าละอู เป็นการชั่วคราว เพื่อความปลอดภัยจนกว่าสภาพอากาศจะกลับสู่สภาวะปกติ ระดับน้ำในลำธารลดลง พร้อมจัดเจ้าหน้าที่เฝ้าระวังอย่างใกล้ชิด ขณะเดียวกันทางจังหวัดประจวบคีรีขันธ์ ได้ตั้งศูนย์บัญชาการเหตุการณ์ป้องกันและแก้ไขปัญหาอุทกภัย วาตภัย และดินถล่ม ที่ศาลากลางจังหวัด เพื่อเฝ้าระวังติดตาม ประเมินสถานการณ์น้ำในแหล่งน้ำต่าง ๆ หากพบว่ามีแนวโน้มที่อาจจะเกิดเหตุสาธารณภัย จะมีการแจ้งเตือนประชาชนในพื้นที่เสี่ยงประสบภัยให้เตรียมพร้อมรับมือ และทุกอำเภอได้เตรียมพร้อมแผนเผชิญเหตุเพื่อปฏิบัติการในภาวะฉุกเฉินไว้แล้ว#อุทยานแห่งชาติแก่งกระจานที่ กจ.3 #ประกาศปิดการท่องเที่ยวน้ำตกป่าละอู #ศูนย์บัญชาการเหตุการณ์ป้องกันและแก้ไขปัญหาอุทกภัย วาตภัย และดินถล่ม #เฝ้าระวังติดตาม ประเมินสถานการณ์ #สำนักข่าวกรมประชาสัมพันธ์ #NNT #ILOVETHAILAND